b"\n_START_ARTICLE_\nHaagaas Artiumskursus\n_START_SECTION_\nHistorie\n_START_PARAGRAPH_\nSkolen ble grunnlagt i 1915 av lektor Theodor Haagaas og flere av hans lektorkolleger ved Frogner skole. Haagaas var p\xc3\xa5 det tidspunktet ogs\xc3\xa5 medeier i Frogner skole og naboskolen Nissens Pikeskole, men disse skolene ble overtatt av kommunen i 1918. Haagaas' skole holdt i det meste av sin eksistens til i Frogner skoles lokaler i Niels Juels gate 52. En periode under andre verdenskrig hadde skolen adressen Universitetsgaten 6 i Oslo sentrum. Skolen hadde undervisning p\xc3\xa5 ettermiddags- og kveldstid. De fleste l\xc3\xa6rerne arbeidet p\xc3\xa5 dagtid ved andre skoler, s\xc3\xa6rlig Frogner skole, naboskolen Nissens Pikeskole og Oslo katedralskole. Skolen var en s\xc3\xa5kalt \xc2\xabstudentfabrikk\xc2\xbb, Oslos eneste i sin samtid, og hadde et ett\xc3\xa5rig l\xc3\xb8p frem mot examen artium. Den var opprinnelig beregnet p\xc3\xa5 voksne, s\xc3\xa6rlig l\xc3\xa6rere uten examen artium som ville g\xc3\xa5 videre med universitetsstudier, men fikk raskt en bredere elevbase, ikke minst \xc2\xabbondestudenter\xc2\xbb som kom til Oslo for \xc3\xa5 ta artium. Den tidligere eleven Mosse J\xc3\xb8rgensen skrev om skolen: \xc2\xabHaagaas artiumskursus var en god skole. Om noen hadde fortjent navnet 'Nye Heltberg', s\xc3\xa5 var det den. L\xc3\xa6rerne der var kjente og erfarne lektorer fra de h\xc3\xb8yere skolene i Oslo\xc2\xbb. Theodor Haagaas var aktivt engasjert i driften av skolen frem til han pensjonerte seg i 1946. Skolen ble nedlagt i 1955. Haagaas ble beskrevet som en s\xc3\xa6rpreget og ukonvensjonell l\xc3\xa6rerpersonlighet med en skarp humoristisk sans. Kulturredakt\xc3\xb8r i Morgenbladet Erik Egeland mintes artiumskurset som \xc2\xabfestlig\xc2\xbb._NEWLINE_I skole\xc3\xa5ret 1945\xe2\x80\x931946 hadde Haagaas Artiumskursus fem gymnasklasser og 127 elever, hvorav 89 gutter og 38 jenter. 116 avla examen artium. Skolen hadde 20 fast ansatte l\xc3\xa6rere, alle menn. Skolen var i sin helhet finansiert ved skolepenger._NEWLINE_Haagaas-russen hadde sin egen skolelogo, en g\xc3\xa5s med en \xc2\xabH\xc2\xbb i nebbet, som kan ses som en \xc2\xabtalende\xc2\xbb logo dannet av uttalen av Haagaas. Navnet Haagaas stammer fra g\xc3\xa5rden H\xc3\xa5k\xc3\xa5s (nordre) i B\xc3\xa5stad og betyr egentlig hauk\xc3\xa5s (fuglenavnet hauk og landskapsbetegnelsen \xc3\xa5s). Theodor Haagaas var for\xc3\xb8vrig svigers\xc3\xb8nn til Bernhard Pauss, som i sin levetid eide naboskolen Nissens Pikeskole.\n_START_SECTION_\nI litteratur\n_START_PARAGRAPH_\nRomanen Tigerstaden av Leif B. Lillegaard handler om forfatterens m\xc3\xb8te med Oslo som \xc2\xabbondestudent\xc2\xbb fra Nord-Norge og skolegang p\xc3\xa5 Haagaas Artiumskursus for \xc3\xa5 ta artium."